Tyrkiets grænser mod Europa er blevet åbnet for flygtningestrømmen igen efter voldsomme kampe i det nordlige Syrien, hvor tyrkiske soldater torsdag mistede livet

Den tyrkiske præsident, Recep Tayyip Erdogan, har lørdag bekræftet tidligere udmeldinger fra embedsmænd om, at landet åbner sine grænser til Europa.

Det skriver Al Jazeera.

Tyrkiets præsident siger videre, at 18.000 flygtninge allerede har krydset grænsen fra Tyrkiet til Europa de seneste dage. I Grækenland er de blevet mødt med tåregas af græsk politi lørdag morgen.

- Hvad var det, vi gjorde i går (fredag red.). Vi åbnede dørene, siger Erdogan ifølge nyhedsbureauet AFP.

Se også: Græsk politi bruger tåregas mod migranter ved tyrkisk grænse

Dermed bryder han den aftale, som Tyrkiet har indgået med EU om at stoppe flygtningestrømmen mod netop europæiske lande på baggrund af særligt konflikten i Syrien.

Artiklen fortsætter under billedet ...

Her krydser flere hundrede mennesker grænsen til Grækenland. Foto: Ozan Kose /Ritzau Scanpix

Mindst 33 tyrkiske soldater er torsdag blevet dræbt i et luftangreb i den syriske provins Idlib. Den optrappede situation i Idlib-provinsen har medført en ny bølge af syriske flygtninge på vej mod Tyrkiet.

Tyrkiet huser allerede omkring 3,7 millioner syriske flygtninge. Som led i en aftale fra 2016 har EU bidraget med milliarder af euro til Tyrkiet, som til gengæld har begrænset antallet af flygtninge, der bevæger sig videre mod Europa.

Erdogan holdt torsdag aften et hastemøde med sine rådgivere om udviklingen i Idlib.

Her sagde han ifølge højtstående tyrkisk embedsmænd allerede, at han ikke længere vil forhindre syriske flygtninge i at rejse videre til Europa.

- Vi har besluttet med øjeblikkelig virkning ikke at stoppe syriske flygtninge fra at nå til Europa via land eller hav, siger embedsmanden under forudsætning af anonymitet.

Det skriver nyhedsbureauet Reuters.

Artiklen fortsætter under billedet ...

Grænsevagter står klar ved den græske grænse. Foto: Ozan Kose /Ritzau Scanpix

Den syriske præsident Bashar al-Assads styrker har de seneste måneder arbejdet hårdt for at genvinde kontrollen over Idlib-provinsen, som er den sidste oprørskontrollerede region i Syrien.

Tyrkiet sendte torsdag tusindvis af soldater ind i provinsen for at støtte oprørerne mod den syriske offensiv.

Præsident Erdogan har tidligere advaret om, at Tyrkiet vil svare igen mod Syrien, hvis ikke de syriske styrker trækker sig ud af Idlib.

Den seneste udvikling i Idlib har natten til fredag fået Nato, FN og USA til at advare mod yderligere eskalering af situationen.

Se også: Erdogan truer med at åbne porten til Europa